Professionals de la xarxa de Pactem Nord analitzen els projectes en marxa i plantegen noves accions de cara a 2025 en Avalem Territori
11 de desembre de 2024

L'Agència de Desenvolumpament Local d'Alboraia ha acollit una nova reunió (la sisena en este 2024) de la xarxa de professionals de Pactem Nord amb l'objectiu de revisar diferents projectes de l'entitat i de plantejar noves accions de cara a l'exercici pròxim. Així mateix, i després de diferents reunions prèvies preparatòries, s'ha presentat diferents accions que tenen com a objectiu l'abordatge de la problemàtica de la desocupació a la comarca.

Entre els projectes analitzats, destaca el Centre de Capacitació Digital, un projecte finançat pel Ministeri d'Educació, Formació Professional i Esports, que ha permés a 87 persones (67% dones) millorar les seues habilitats tecnològiques, aprenent el funcionament de ferramentes col·laboratives, nocions bàsiques de seguretat en la xarxa, etc. Per a 2025 Pactem Nord ja ha rebut la resolució aprovatòria d'esta iniciativa. Sobre el projecte “Accions de millora de l'ocupabilitat de dones de l'Horta Nord”, cofinançat per la Diputació de València, han sigut derivades des de recursos municipals 83 dones, centrant les accions en l'acompanyament a mares en la busca d'ocupació, la digitalització i ús de ferramentes com les xarxes socials o la intel·ligència artificial i la requalificació professional, destacant la realització d'un curs de logística per a 10 dones recentment finalitzat.

En matèria d'emprenedoria i promoció empresarial es va adonar de la creació de 115 empreses en l'Horta Nord (75 impulsades per dones, 40 per homes) amb la generació de 129 llocs de treball (89 entre dones i 40 entre homes). Es va destacar la iniciativa denominada: cercles d'emprenedoria, que fomenta l'estabilització i creixement de l'empresa en les seues primeres etapes; en esta iniciativa durant 2024 s'ha treballat amb 172 empreses. Al costat de la Federació comarcal d'associacions de comerç (17 associacions locals) s'ha dut a terme la V Trobada d´associacions de comerç i comerços de l´Horta Nord, amb la participació de 132 comerços i la pionera iniciativa per a fomentar i dinamitzar les fires locals de comerç Interfires 2024, amb la participació de més de 1.200 persones i més de 800 comerços. Enguany, s'han format 189 comerços en matèria de màrqueting digital, aparadorisme, ciberseguretat, etc., destacant l'intercanvi d'experiències i coneixements que s'ha dut a terme amb el municipi de Dénia.

També es va explicar que el Fòrum d'Ocupació que va ser ajornat al novembre per causa de la DANA, es realitzarà el mes de juny de 2025. A més, es va informar de la imminent convocatòria del programa Avalem Territori, una línia de treball cofinançada per Labora a la qual el Consorci Pactem Nord ve concorrent a través de projectes experimentals que es posen en marxa en el territori en matèria d'intermediació laboral i ocupació, de promoció empresarial i d'impuls de la sostenibilitat territorial, entre altres. A més, una altra de les actuacions que es plantejaran en este projecte té a veure amb el desenvolupament de l'observatori d'ocupació de l'entitat, una ferramenta de gran valor en el coneixement del territori que, per exemple, ens ha permés conéixer de primera mà les interaccions laborals en l'Horta.

Per a finalitzar, seguint el calendari previst, s'han plantejat diferents línies d'actuació que es podran imbricar en les estratègies territorials en les quals l'entitat treballa des de la presentació a Moncada el mes de maig de l'estudi denominat: “Aproximació socioeconòmica a l´Horta Nord”. Fonamentalment, els professionals participants han posat l'accent en: l'impuls de la FP i la millora del coneixement dels certificats de professionalitat per empreses i ciutadania, el foment de la sostenibilitat del municipi amb la creació de nous jaciments d'ocupació, la promoció de la igualtat en el territori i la intermediació laboral i la formació des de la proximitat a la ciutadania.

En el tancament de la reunió es va informar de la celebració en el municipi de Puçol el 13 de desembre de l'Assemblea General del Pacte Territorial d'Ocupació, que integra als 23 municipis de l´Horta Nord, els sindicats UGT, CCOO, USO, les associacions empresarials EGM ASIVALCO-Fuente del Jarro, AUPIM, FACENORD, CEV, i la Federació de Dones i Col.lectius per la Igualtat de l'Horta Nord.